	Σύλλογος Δασκάλων & Νηπιαγωγών Χίου
«O Αδαμάντιος Κοραής»
[image: D8FAACE3]
Ταχ. Διεύθυνση: Πλατεία Βουνακίου
«Οίκος Χίου Διδασκάλου»
Ταχ. Κώδικας: 82131
Πληροφορίες: 6978453807 (Α. Σκουφάλου),
6984725689 (Κ.Ψαρούδης)
6945403667( K.Πουλιανός)
e-mail: syllogos.pe.chiou@gmail.com

	        Χίος, 26-10-2026
        Αρ. Πρωτ.: 84


Προς:
EΚΠΑΙΔΕΥΤΙΚΟΙ ΧΙΟΥ – ΣΧΟΛΕΙΑ ΠΕ ΧΙΟΥ -
Κοιν.  
   ΜΜΕ




[bookmark: _GoBack]Η υγιεινή και ασφάλεια μέσα στα Σχολεία είναι αδιαπραγμάτευτη – δεν είναι κόστος!
Ο Σύλλογος Δασκάλων και Νηπιαγωγών Χίου στηρίζει τα δίκαια και αυτονόητα αιτήματα των σχολικών καθαριστριών όπως εκφράστηκαν πρόσφατα. Θεωρούμε απαράδεκτες και υποτιμητικές τις δηλώσεις του Δημάρχου Χίου τόσο για την αναγκαία εργασία των καθαριστριών όσο και για το έργο των εκπαιδευτικών. «… ας καθαρίζουν οι καθηγητές»,  με τις οποίες απάντησε στη δικαιολογημένη δήλωση για πιθανές παραιτήσεις από τις σχολικές καθαρίστριες. Τον πληροφορούμε ότι οι εκπαιδευτικοί  δίνουν τον καλύτερο τους εαυτό υπερβαίνοντας ακόμη και τα επίσημα καθήκοντά τους, παρά τη διαχρονική πολιτική απαξίωσης της Δημόσιας εκπαίδευσης.
Η σημασία της σχολικής καθαριότητας και της εργασίας των ανθρώπων που την επιτελούν δεν μπορεί να υποβιβάζεται. Η καθαριότητα των σχολείων δεν είναι μια δευτερεύουσα ανάγκη, αλλά βασική προϋπόθεση για την υγεία και την ασφάλεια μαθητών και εργαζομένων. 
Για τη σχολική χρονιά 2026–2027, από τις 104 συμβάσεις σχολικής καθαριότητας στον Δήμο Χίου, μόλις 36 αφορούν πλήρη απασχόληση. Οι υπόλοιποι εργαζόμενοι καλούνται να καλύψουν τις καθημερινές ανάγκες των σχολείων με τρίωρες συμβάσεις, οι οποίες σε καμία περίπτωση δεν επαρκούν για την ολοκλήρωση των απαραίτητων εργασιών. 
Η υγιεινή, η ασφάλεια, η αξιοπρέπεια και η εύρυθμη λειτουργίας των σχολείων μας είναι αδιαπραγμάτευτη, δεν μπαίνει στη ζυγαριά του «κόστους». Τρεις ώρες εργασίας δεν επαρκούν για την ολοκληρωμένη καθαριότητα μιας σχολικής μονάδας, ιδιαίτερα όταν πρέπει να καθαριστούν αίθουσες διδασκαλίας, τουαλέτες, διάδρομοι, γραφεία, σκάλες και άλλοι κοινόχρηστοι χώροι σε σχολικά κτίρια και υποδομές που επί της ουσίας έχουν εγκαταλειφθεί από την κρατική συντήρηση και μέριμνα. Οι ανάγκες, άλλωστε, δεν σταματούν στην εξώπορτα της σχολικής αίθουσας.
Το αποτέλεσμα είναι οι σχολικές καθαρίστριες να καλούνται καθημερινά να κάνουν το αδύνατο δυνατό, συχνά παραμένοντας πέρα από το προβλεπόμενο ωράριό τους, χωρίς την αντίστοιχη αμοιβή. Έτσι, η λειτουργία των σχολείων στηρίζεται στο φιλότιμο, την αυταπάρνηση και την απλήρωτη πρόσθετη εργασία ανθρώπων που ήδη αμείβονται με εξαιρετικά χαμηλούς μισθούς. Επιπλέον, σε αρκετά σχολεία προσέρχονται κατά τη διάρκεια της σχολικής ημέρας ή ακόμη και προς τη λήξη της, με αποτέλεσμα να δημιουργούνται δυσκολίες στην καθαριότητα των χώρων που χρησιμοποιούνται καθημερινά από μαθητές και εκπαιδευτικούς.
Ιδιαίτερα στα νηπιαγωγεία, όπου φοιτούν παιδιά μικρής ηλικίας, η ανάγκη για συστηματική καθαριότητα είναι αυξημένη. Αντίστοιχα, στα δημοτικά σχολεία η καθαριότητα κατά τη διάρκεια της πρωινής λειτουργίας αποτελεί καθημερινή πρόκληση.
Οι πάγιες και διαρκείς ανάγκες των σχολείων δεν μπορούν να καλύπτονται με τρίωρες συμβάσεις και ελαστικές σχέσεις εργασίας. Η υποστελέχωση και η εργασιακή ανασφάλεια  μεταφέρουν το βάρος στους ίδιους τους εργαζομένους και υποβαθμίζουν την ποιότητα των παρεχόμενων υπηρεσιών.
Ο Σύλλογος Δασκάλων και Νηπιαγωγών Χίου στηρίζει τις διεκδικήσεις των εργαζομένων στη σχολική καθαριότητα και απαιτεί:
· Πλήρες ωράριο εργασίας, με κατάργηση των ανεπαρκών τρίωρων συμβάσεων.
· Επαρκή στελέχωση κάθε σχολικής μονάδας, με βάση το μέγεθος και τις πραγματικές ανάγκες της.
· Σταθερές σχέσεις εργασίας, με πλήρη εργασιακά, ασφαλιστικά και μισθολογικά δικαιώματα.
· Καμία ανοχή στην απλήρωτη πρόσθετη εργασία και στην εντατικοποίηση της εργασίας.
· Επαρκή χρηματοδότηση και ουσιαστική ανάληψη ευθύνης από τον Δήμο Χίου για την καθαριότητα όλων των σχολείων.
Καλούμε τη Δημοτική Αρχή να δώσει ουσιαστικές απαντήσεις στα αιτήματα των εργαζομένων και να προχωρήσει στις αναγκαίες ενέργειες για την εξασφάλιση επαρκούς προσωπικού και αξιοπρεπών συνθηκών εργασίας.
Η καθαριότητα των σχολείων δεν μπορεί να εξαρτάται από το φιλότιμο και την εξάντληση των εργαζομένων. Απαιτούμε πλήρες ωράριο, σταθερή εργασία και επαρκή στελέχωση, ώστε κάθε σχολική μονάδα να καλύπτει πραγματικά τις ανάγκες υγιεινής και ασφάλειας μαθητών και εκπαιδευτικών.

